*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 17ης Μαΐου 1988

που καθορίζει τις τροποποιήσεις που πρέπει να επέλθουν όσον αφορά τα γεώμηλα στα μέτρα που έλαβε η Δανία προκειμένου να προστατευθεί από την εισαγωγή του Corynebacterium Sepedonicum στο έδαφός της

(Το κείμενο στη δανική γλώσσα είναι το μόνο αυθεντικό)

(88/324/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 80/665/ΕΟΚ του Συμβουλίου της 24ης Ιουνίου 1980 περί της καταπολεμήσεως της κορυνοβακτηριώσεως των γεωμήλων (1), και ιδίως το άρθρο 9 παράγραφος 2,

την ανακοίνωση της Δανίας της 15ης Νοεμβρίου 1985,

Εκτιμώντας:

ότι η Δανία έχει θέσει σε εφαρμογή πρόγραμμα για την εξάλειψη του Corynebacterium Sepedonicum, τον παράγοντα που προκαλεί κορυνοβακτηρίωση στα γεώμηλα, ο οποίος απαντάται στη Δανία·

ότι στο πλαίσιο του προγράμματος αυτού η Δανία εξέδωσε στις 28 Σεπτεμβρίου 1984 το Landbrugsministeriets Bekendtgorelse nr. 499 om Laeggekartofler (διάταγμα αριθ. 499 του Υπουργείου Γεωργίας σχετικά με τους σπόρους γεωμήλων) το οποίο αντικαταστάθηκε στις 11 Δεκεμβρίου 1987 από το Landbrugsministeriets Bekendtgorelse nr. 795 om Laeggekartofler (διάταγμα αριθ. 795 του Υπουργείου Γεωργίας σχετικά με τους σπόρους γεωμήλων), στις 29 Αυγούστου 1985 το Landbrugsministeriets Bekendtgorelse nr. 395 om Konsumkartofler (διάταγμα αριθ. 395 του Υπουργείου Γεωργίας σχετικά με τα γεώμηλα που προορίζονται για κατανάλωση) και στις 11 Δεκεμβρίου 1987 το Landbrugsministeriets Bekendtgorelse nr. 820 om Indforsel og Udforsel of Planter m.m. (διάταγμα αριθ. 820 του Υπουργείου Γεωργίας σχετικά με τις εισαγωγές και εξαγωγές γεωμήλων κλπ.) το οποίο απετέλεσε συμπλήρωμα των προηγουμένων διαταγμάτων·

ότι οι διατάξεις αυτές ορίζουν κυρίως ότι τα γεώμηλα που εισάγονται στη Δανία, εξαιρουμένων των γεωμήλων προς κατανάλωση που εισάγονται από τις 15 Απριλίου μέχρι τις 30 Ιουνίου του έτους παραγωγής, πρέπει:

- να έχουν παραχθεί απευθείας από πολλαπλασιαστικό υλικό καταγόμενο από υγιή μεριστώματα γεωμήλων,

και

- κατά την παραγωγή, τη συγκομιδή, την αποθήκευση, τη διαλογή ή τη μεταφορά να μην έχουν έλθει σε επαφή με κονδύλους που κατάγονται από αλλού·

ότι, σύμφωνα με τα διατάγματα αυτά δεν είναι πλέον δυνατό να εισάγονται στη Δανία γεώμηλα από άλλα κράτη μέλη αν δεν ανταποκρίνονται στις προαναφερθείσες απαιτήσεις·

ότι, κατά τη Δανία, η λήψη αυτών των μέτρων δικαιολογείται διότι είναι αναγκαίο να εξασφαλιστεί ότι η αποτελεσματικότητα του προγράμματός της για την εξάλειψη της εν λόγω ασθένειας δεν κινδυνεύει από ενδεχόμενες επαναμολύνσεις της παραγωγής των γεωμήλων λόγω επαφής με γεώμηλα αβέβαιης προέλευσης όσον αφορά τις υγειονομικές προδιαγραφές·

ότι με τις αποφάσεις 86/250/ΕΟΚ (2) και 86/318/ΕΟΚ της Επιτροπής (3) ζητήθηκε από τη Δανία να τροποποιήσει τα διατάγματα της 28ης Σεπτεμβρίου 1984 και της 29ης Αυγούστου 1985 ·

ότι οι εν λόγω αποφάσεις ορίζουν πως είναι σκόπιμο να επιτραπεί στη Δανία να απαιτεί για περιορισμένο χρονικό διάστημα ορισμένα πρόσθετα μέτρα διασφάλισης, δεδομένου ότι δεν είχε ακόμη ολοκληρωθεί η τεχνική εξέταση που ήταν αναγκαία για να εκτιμηθεί η αιτιολογία που προέβαλε η Δανία·

ότι, συγκεκριμένα, δεν επαρκούσαν οι πληροφορίες για να εκτιμηθεί εάν ενδεχομένως τίθεται σε κίνδυνο η αποτελεσματικότητα του δανικού προγράμματος εξάλειψης της κορυνοβακτηρίωσης από σπόρους γεωμήλων που προέρχονται από μέρη της Κοινότητας όπου δεν έχουν γίνει γνωστά κρούσματα Corynebacterium Sepedonicum και τα οποία έχουν επίσημα πιστοποιηθεί σύμφωνα με την οδηγία 66/403/ΕΟΚ του Συμβουλίου (4), όπως τροποποιήθηκε τελευταία από την οδηγία 87/374/ΕΟΚ (5) ·

ότι δεν είναι ακόμη δυνατόν να εκτιμηθεί ο κίνδυνος αυτός όπως εξάλλου και οι κίνδυνοι που προέρχονται από τα γεώμηλα προς κατανάλωση·

ότι, κατά συνέπεια, πρέπει να επιτραπεί στη Δανία να απαιτεί για μια ακόμη περίοδο ορισμένα πρόσθετα μέτρα διασφάλισης τόσο για τους σπόρους γεωμήλων όσο και για τα γεώμηλα προς κατανάλωση ·

ότι, ωστόσο, έχει διαπιστωθεί ότι η απαίτηση για υγιή μεριστώματα γεωμήλων είναι πολύ ειδική και, συνεπώς, πολύ περιορισμένη όσον αφορά το θεμιτό στόχο που συνίσταται στο να εμποδίσει την εισαγωγή ή τη διάδοση του Corynebacterium Sepedonicum στη Δανία·

ότι η Δανία πρέπει να αποδεχθεί άλλες πρόσφορες εναλλακτικές λύσεις που προσφέρουν ισοδύναμες διασφαλίσεις·

ότι, μετά τη λήξη της ανωτέρω περιορισμένης χρονικής περιόδου, θα επανεξεταστεί το ενδεχόμενο λήψης πρόσθετων μέτρων διασφάλισης με στόχο τον καθορισμό ενιαίων προδιαγραφών και κανόνων κατά της εισόδου ή της εξάπλωσης του Corynebacterium Sepedonicum εφαρμόσιμων σε όλα τα κράτη μέλη·

ότι η απόφαση αυτή δεν προδικάζει μέτρα που θα μπορούσαν να αποφασιστούν μετά από τη συνεχιζόμενη τεχνική εξέταση των δανικών μέτρων·

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Φυτοϋγειονομικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Η Δανία τροποποιεί το Landbrugsministeriets Bekendtgorelse nr. 395 om Konsumkartofler της 29ης Αυγούστου 1985, το Landbrugsministeriets Bekendtgorelse nr. 795 om Laeggekartofler της 11ης Δεκεμβρίου 1987 και το Landbrugsministeriets Bekendtgorelse nr. 820 om Indforsel og Udforsel af Planter m.m. της 11ης Δεκεμβρίου 1987 κατά τρόπο που να διευρυνθούν οι διατάξεις που προβλέπουν ότι τα εισάγομενα γεώμηλα προέρχονται απευθείας από πολλαπλασιαστικό υλικό που κατάγεται από υγιή μεριστώματα, προκειμένου:

- να εισάγονται σπόροι γεωμήλων από άλλα κράτη μέλη εφόσον η παρτίδα προέρχεται απευθείας από πολλαπλασιαστικό υλικό που πιστοποιήθηκε ως απηλλαγμένο από κορυνοβακτηρίωση, κατόπιν επισήμων ή υπό επίσημο έλεγχο δοκιμασιών που διεξήχθηκαν με τις κατάλληλες μεθόδους:

- είτε στα φυτά της αρχικής κλωνικής επιλογής,

- είτε σε αντιπροσωπευτικά δείγματα του βασικού φυτικού υλικού ή προγενέστερου πολλαπλασιαστικού υλικού,

- να εισάγονται από άλλα κράτη μέλη γεώμηλα προς κατανάλωση ακόμη και αν έχουν παραχθεί από τέτοιους σπόρους γεωμήλων.

2. Η διάταξη που αναφέρεται στην παράγραφο 1 παύει να ισχύει στις 30 Ιουνίου 1989.

Άρθρο 2

Η παρούσα απόφαση απευθύνεται στο Βασίλειο της Δανίας.

Βρυξέλλες, 17 Μαΐου 1988.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 180 της 14. 7. 1980, σ. 30.

(2) ΕΕ αριθ. L 165 της 21. 6. 1986, σ. 36.

(3) ΕΕ αριθ. L 200 της 23. 7. 1986, σ. 34.

(4) ΕΕ αριθ. 125 της 11. 7. 1966, σ. 2320/66.

(5) ΕΕ αριθ. L 197 της 18. 7. 1987, σ. 36.